Universis Christi fidelibus præsentes litteras visuris seu audituris Conradus, Dei et apostolicæ sedis gratia episcopus Aboensis, salutem in Domino sempiternam. Pium et gratum nos Deo obsequium arbitramur impendere, quoties fideles suos exitamus ad opera pietatis. Cupiens igitur ut ecclesia parochialis Wesilax nostræ Aboensis diœcesis, in honorem et sub vocabulis beatorum Petri et Pauli apostolorum fundata et dedicata et nuper sub anno Domini mcdxxij*, tertia die mensis februarij consummata, congruis reverentia habeatur et honore, et ut Christi fideles eo devotius confluant ad eandem, quo ibidem divino munere uberius conspexerint se refectos, omnibus vere poenitentibus et confessis, qui ad dictam ecclesiam in festivitatibus nativitatis, circumcisionis, epiphaniæ, resurrectionis, ascensionis et pentecostes Domini nostri Jesu Christi, trinitatis et corporis ejusdem Domini nostri ac in singulis solemnitatibus beatæ Mariæ virginis et in festis omnium apostolorum et evangelistarum ac omnium regni Sveciæ patronorum nec non in festis beatorum Olavi et Erici regum, Laurentii et Stephani martyrum, Nicolai et Martini confessorum, Catharinæ et Margarethæ virginum, Mariæ Magdalenæ et Brigittæ viduarum ac in festo omnium sanctorum in ipsius ecclesiæ anniversaria dedicationis die, sive in singulis diebus dominicis per annum causa devotionis ac orationis accesserunt; similiter hi, qui processionibus fieri consuetis ante missas vel post, et missis votivis interfuerunt ibique missas aut prædicationes aut alia divina officia, diurna vel nocturna, audierunt seu pro nostro et ecclesiæ nostræ statu felici et quieto aut pro pace totius Christianitatis vel aëris congruitate Deum pie exoraverunt seu coemiterium ejus pro animabus omnium fidelium defunctorum Deum pie exorando circumeunt aut altaria singula in ipsa ecclesia constructa visitarunt et communem singulis orationem dominicam et angelicam salutationem flexis genibus devote dixerunt aut sepulturis mortuorum ibidem interfuerunt seu sacramentum corporis Christi vel extremæ unctionis, cum ad infernos defertur, devote secuti fuerint, nec non qui in matutina vel serotina pulsatione, more Romanæ curiæ, Angelicam salutationem flexis genibus terna vice dixerint, seu ad fabricam vel sustentationem prædictæ ecclesiæ manus porrexerint adjutrices, quoties præmissa vel aliquid præmissorum deuote fecerunt, toties de omnipotentis Dei misericordia, sanctorumque Petri et Pauli auctoritate confisi, xl dierum indulgentias, his vero, qui aliis in festis vel ferialibus diebus quibuscunque prædictam ecclesiam ut præfertur visitaverunt, xx dierum indulgentias de injunctis eis poenis misericorditer relaxamus. Datum Aboæ anno Domini mcdlxj.